M. Fedor, poslanec: (2008-09-18):
Len pripomeniem, že zákon, ktorý predpokladá bezodplatný prevod prebytočného nehnuteľného majetku v správe niektorých ministerstiev v prípade, ak nemajú štátne orgány oň záujem, podporili aj vtedajší poslanci Fico, Kaliňák i Baška, aby som vybral iba niektorých. Je teda prekvapujúce, že teraz by vláda mala súhlasiť s negáciou zákona, ktorý pred časom podporili jej vrcholní predstavitelia. Vtedy bolo všetkým jasné, že zákon zaručuje nekomplikovaný, transparentný proces bez zbytočnej byrokracie, minimalizuje riziko rôznych machinácií a odstraňuje centralizmus v rozhodovaní. Zákon zaručuje pomerne rýchly bezodplatný prevod prebytočného nehnuteľného majetku do správy miest a obcí, čím sa dostáva bližšie k lepšiemu využitiu pre občanov týchto miest a obcí. Predložená novela, naopak, posilňuje centralizmus aj tam, kde to nie je potrebné, posilňuje byrokraciu, otvára možnosť machinácie so štátnym majetkom, zväčšuje priestor pre korupciu. Novela zákona výrazne sťažuje a znemožňuje obciam prístup k prebytočnému nehnuteľnému majetku štátu v správe dotknutých ministerstiev a umožňuje jeho privatizáciu. Rozhodovanie o predaji sa má presunúť do rúk ministerských úradníkov, ktorí rozhodnú bez znalosti miestnych pomerov, bez poznania, ako najlepšie by mohol majetok slúžiť občanom miest a obcí. Novelou sa má umožniť odpredaj štátneho majetku tak, že bude možné cenu nehnuteľnosti znížiť o 50, resp. až o 70 %. Aj to je dobrá ilustrácia, ako sa rozširuje priestor na možnú manipuláciu so štátnym majetkom. Predkladatelia nepredpokladajú, že by sa príjmy z privatizácie týchto nehnuteľností stali príjmami rozpočtov dotknutých ministerstiev ako napríklad ministerstva obrany, ktoré by iste každé prostriedky navyše rado uvítalo práve vo svojom rozpočte. Potenciálny príjem z predaja sa teda rozplynie v štátnom rozpočte. Predkladatelia sa napokon ani nevedia zhodnúť, ako by takéto príjmy mohli byť využité. Jedni tvrdia, že prostriedky z predaja budú využité na tzv. vládne sociálne programy. Iní zas, že na nákup lietadiel. Ak je taká urgentná potreba príjmov v štátnom rozpočte, prečo sa vláda ponáhľa vyjsť v ústrety niektorým primátorom a starostom? Novela umožňujúca odpredaj je v druhom čítaní a vláda za niekoľko mesiacov, kedy sa vedelo, že takáto novela príde do Národnej rady, rozhodla o bezodplatnom prevode prebytočných nehnuteľností niekoľkým mestám, kde vládnu predstavitelia koalície. Neplatí teda argument o potrebe napĺňať rozpočet? Ako tomu rozumieť? Alebo sa vláda už začala správať podľa novej doktríny zvýhodňovania svojich blízkych, v tomto prípade primátorov? Politika štátneho etatizmu neprospieva občanom a ani štátu. Je lepšie, keď je rozhodovanie čo najbližšie k ľuďom. Štát to nie je len vláda v Bratislave a jej úradníci. Štát to sú aj občania, mestá, obce. Celá verejná správa. Ak sa má prebytočná nehnuteľnosť predať, nech ju radšej predá obec. Štát nič nestratí, ak prostriedky takto získané budú použité bližšie k občanom. Aj obce sú verejná správa, aj obce tvoria štát. Príjem z prípadného predaja využijú adresnejšie v prospech občanov. Pre obce prípadný predaj majetku v objeme napríklad niekoľko miliónov korún znamená dôležité peniaze, ktoré môžu využiť na svoj rozvoj, a to z predaja majetku, ktorý sa pre štátne orgány stal prebytočným a zaťažujúcim. Zo strany predkladateľov sa stretávame s argumentom, že v súčasnom období ide o nezaujímavé a nelukratívne nehnuteľnosti. Tak prečo tá snaha ich predávať za každú cenu? Súhlasíte, aj vlastnou podporou zákona súčasná vládna strana súhlasila, aby sa nepredávali lukratívne a keď majú prísť na rad tie menej zaujímavé, chcete predávať? Na dôvažok ministerstvo obrany k tomu uviedlo, že ešte neexistuje ani zoznam, o aké nehnuteľnosti má ísť. Hovorí sa nielen o predaji Nemocnice ministerstva obrany v Bratislave. Nedávno bola vládou potvrdená snaha predať dva vojenské liečebné ústavy v Tatranských Matliaroch, Novej Polianke. Pýtam sa teda, o aký majetok pôjde. V zákulisí sa otvorene rozpráva nielen o odpredaji týchto zjavne pre realitné agentúry zaujímavých nehnuteľností, ale dokonca o odpredaji celých budov a pozemkov niektorých ministerstiev. Odpredajom budov sa majú získať prostriedky na financovanie ďalšieho, zatiaľ utajeného megalomanského vládneho projektu – výstavby nového mesta pre vládnych úradníkov. Takýto projekt si však vyžaduje vyhlásenie budov a pozemkov niektorých ministerstiev za prebytočné, aby následne mohli byť odkúpené. Platný zákon však prekáža odpredaju prebytočného majetku ministerstiev do rúk developerských skupín. To je azda aj celá pohnútka tejto novely zákona. Vážené dámy a páni, každý z nás žije v niektorej zo slovenských obcí. Novela existujúceho a platného zákona neprinesie nič navyše ani pre dotknuté mestá a obce, ani pre občanov Slovenskej republiky. Nakoľko nie je jasné, ani čo sa má ísť predávať, ani na čo sa majú prostriedky z takejto privatizácie použiť, odporúčam cteným kolegyniam a kolegom, aby nehlasovali za predkladanú novelu, ktorá ide proti presvedčeniu nielen môjmu, nielen predstaviteľov Združenia miest a obcí, ale aj proti presvedčeniu predsedu vlády, ministra vnútra i ministra obrany, ktorí za zákon v predchádzajúcom volebnom období hlasovali. Ďakujem pekne za pozornosť. (Potlesk.)